Na temelju članka 58. Statuta Osnovne škole Supetar, Školski

odbor OŠ Supetar na svojoj sjednici održanoj 21.04.20126. donio je:

K U Ć N I R E D

OPĆE ODREDBE

Članak 1.

Ovim Kućnim redom utvrđuju se pravila ponašanja u Osnovnoj školi Supetar (u daljnjem tekstu : Škola).

Članak 2.

Ovaj Kućni red odnosi se na sve osobe za vrijeme njihova boravka u Školi.

Članak 3.

S odredbama Kućnog reda razrednici su dužni upoznati učenike i njihove roditelje.

BORAVAK U PROSTORU ŠKOLE

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

U prostoru Škole zabranjeno je:

* promidžba i prodaja svih proizvoda koji nisu u skladu s ciljevima odgoja i obrazovanja
* pušenje
* nošenje oružja
* pisanje po zidovima i inventaru Škole
* bacanje smeća izvan koševa za otpatke
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću i sve vrste kartanja
* unošenje tiskovina nepoćudnog sadržaja

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole.

Članak 6.

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

Članak 7.

Radnici Škole moraju se racionalno koristiti sredstvima Škole koja su im stavljena na raspolaganje.

Članak 8.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku.

Članak 9.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

Članak 10.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Radnici snose odgovornost za sva oštećenja nastala za njihovog boravka u učionici.

RADNO VRIJEME

Članak 11.

Radno vrijeme Škole je od 7,00 do 19,30 sati.

Članak 12.

Radnici su dužni dolaziti na posao i odlaziti s posla prema rasporedu radnog vremena, 10 minuta prije početka sata, a dežurni učitelj 30 minuta prije početka nastave.

Za vrijeme petminutnih odmora i uvijek kad su učenici u učionici, učitelji /osim dežurnih učitelja/ moraju biti u učionici u kojoj imaju slijedeći sat.

Način evidencije nazočnosti na radu određuje ravnatelj.

Članak 13.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

UČENICI

Članak 14.

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 5 minuta prije početka nastave, a napustiti Školu najkasnije 15 minuta nakon završetka školskih obveza.

učenik koji nije napustio školu nakon 15 minuta treba obavijestiti roditelje (ne odnosi se na učenike putnike).

Članak 15.

**Učenik je dužan:**

-redovito prisustvovati redovitoj nastavi i svim drugim vidovima nastave i aktivnosti utvrđene Godišnjim planom i programom rada škole.

- kulturno se ponašati za vrijeme boravka u Školi i izvan nje

- održavati čiste i uredne prostore Škole

- dolaziti uredan u Školu

- nakon dolaska u Školu odjevne predmete i osobne stvari odložiti na mjesto određeno za tu namjenu

- mirno ući u učionicu najmanje pet minuta prije početka nastave /prvi znak zvona/ i pripremiti se za rad

- prigodom ulaska učitelja, kao i prigodom ulaska druge osobe u razred ustati, osim ako učitelj ne odredi drukčije i uz dopuštenje učitelja sjesti

- uljudno se odnositi prema učiteljima i drugim radnicima Škole.

Članak 16.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika ili predmetnog učitelja za njegovog sata.

U kabinet učenici ulaze zajedno s učiteljem.

Na znak za početak nastave ulazna vrata se zaključavaju, a otvara ih spremačica ili domar kada učenici odlaze ili se vraćaju na/sa nastave TZK ili u školu dolaze roditelji ili druge osobe po službenoj dužnosti.

Članak 17.

Učenici koji su opravdano zakasnili na nastavu, trebaju pokucat, tiho ući u učionicu i ispričaati se učitelju uz predočenje liječničke ispričnice ili ispričnice roditelja.

Članak 18.

Tijekom nastave učenici ne smiju razgovarati, šaptati, dovikivati se prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao, dužan je ustati.

Članak 19.

Učitelj i učenici ne smiju za vrijeme nastave koristiti mobitel, walkman i druge slične aparate, niti konzumirati hranu i piće.

Ako učenik u tijeku nastave koristi iste učitelj ih može oduzeti, predati razredniku koji poziva roditelje da ih dođe preuzeti.

Članak 20.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Članak 21.

Učenici ne smiju bez dopuštenja ulaziti u zbornicu, ured ravnatelja i tajnika.

Ako trebaju učitelja, s njim mogu razgovarati u hodniku ili u prostoriju koju odredi učitelj.

Članak 22.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora borave u okolišu Škole/osim kada su vremenski uvjeti loši, tada borave u učionici.

Članak 23.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Članak 24.

U razrednom odjelu tjedno se određuju dva redara.

**Redari:**

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju o nađenim predmetima, učitelja, a predmete (knjige, bilježnice, olovke, odjeću, nakit i sl. ) odnose u tajništvo škole
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjime izvješćuju dežurnog učitelja, tajnika ili domara škole
* u slučaju nedolaska učitelja na sat, 10 minuta nakon početka sata o slučaju izvješćuje dežurnog učitelja, pedagoga ili ravnatelja.

Članak 25.

Za vrijeme odmora redari provjetravaju učionicu i održavaju red u učionici.

Svakog učenika koji se ne predržava reda, redari su ovlašteni prijaviti dežurnom učitelju.

Članak 26.

Redare iz članka 24. ovog Kućnog reda određuje razrednik prema abecednom redu.

Članak 27.

Knjige posuđene u knjižnici učenik je obvezan čuvati i neoštećene pravodobno vratiti.

Članak 28.

Učenici su odgovorni za štetu koju učine na imovini Škole prema općim propisima obveznog prava, a roditelji su dužni nadoknaditi nastalu štetu.

DEŽURSTVA

Članak 29.

U Školi za vrijeme rada dežuraju radnici Škole.

Dežurni učitelji imaju ove dužnosti i prava.

-brinu se o redu i diciplini na hodnicima i ispred škole

-u slučaju odsutnosti ravnatelja i stručne službe dežurni učitelj organizira eventualne zamjene

-da u slučaju odsustva ravnatelja, njegovog zamjenika, tajnika i pedagoga škole, ako dođe do potrebe za liječničkom intervencijom, organizira pružanje prve pomoćo, poziva hitnu pomoć i obavještava roditelje učenika.

-u slučaju odsutnosti ravnatelja i stručne službe preuzimaju obveze i ovlasti kontrole i organiziranja točnosti i redovitosti dolaženja na nastavu, održavanje nastave i cijelokupne organizacije nastave.

Raspored dežurstva radnika utvrđuje se na način koji odredi Učiteljsko vijeće.

KRŠENJE KUĆNOG REDA

Članak 30.

Postupanje prema odredbama ovog kućnog reda sastavni je dio radnih obveza radnika i učenika Škole.

Članak 31.

Radnik koji postupi suprotno odredbama ovog Kućnog reda, odgovoran je za težu povredu radne obveze.

Članak 32.

Učenik koji postupi suprotno odredbama ovoga Kućnog reda, odgovoran je prema općim aktima Škole.

Članak 33.

Osoba koja za vrijeme boravka u Školi krši kućni red, dežurni radnik, učitelj ili ravnatelj udaljit će iz prostora Škole.

PRELAZNE I ZAVRŠNE ODREDBE

Članak 34.

Ovaj Kućni red stupa na snagu danom objavljivanja na oglasnoj ploči 21.04.2016.

Članak 35.

Stupanjem na snagu ovog Kućnog reda prestaje važiti Kućni redu od 28.04.2015. godine.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_

/Alda Šlender/

KLASA:003-05/16-01/4

URBROJ:2104-31-08-16-1

Supetar, 21.04.2016.